《寄闻人茂德 其一》
宋代·李正民

诗人比兴隐而彰，三百馀篇妙义藏。已识鸱鸮为巧妇，仍知杕杜是甘棠。

书生未省离城阙，物理何从见否臧。闭户先生学不厌，更同许郭辨毫芒。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。